
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	      Bucureşti, 27 iunie 2012

      Pl-x 218/2012


RAPORT 

asupra

propunerii legislative pentru modificarea şi completarea Legii nr.230 din 6 iulie 2007 privind înfiinţarea, organizarea şi funcţionarea asociaţiilor de proprietari

 
În temeiul dispoziţiilor art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi este sesizată spre dezbatere, în fond, cu propunerea legislativă pentru modificarea şi completarea Legii nr.230 din 6 iulie 2007 privind înfiinţarea, organizarea şi funcţionarea asociaţiilor de proprietari, trimisă cu adresa nr. Pl-x 218/2012 din 29 mai 2012, înregistrată cu nr.31/443 din 31 mai 2012.

Senatul, în calitate de primă Cameră sesizată, a respins iniţiativa legislativă, în şedinţa din 21 mai 2012.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.
Propunerea legislativă are ca obiect de reglementare modificarea art.48 din Legea nr.230/2007 privind înfiinţarea, organizarea şi funcţionarea asociaţiilor de proprietari, urmărindu-se ca sumele aferente cheltuielilor cu privire la service, reparaţii şi energia electrică utilizată pentru funcţionarea ascensoarelor să fie repartizate proporţional cu numărul de persoane care locuiesc sau desfăşoară activităţi în proprietăţile individuale din condominii.

Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr.45 din 16 ianuarie 2012.

Guvernul României, conform punctului de vedere transmis prin adresa cu nr.458 din 14 martie 2012, nu susţine adoptarea iniţiativei legislative. 
Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, cu unanimitate de voturi, în şedinţa din 14 iunie 2012, conform adresei cu nr.26/151 din 14 iunie 2012.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii  Comisiei juridice, de disciplină şi imunităţi au examinat propunerea legislativă în şedinţa din 27 mai 2012. 
Din numărul total de 23 deputaţi ai  Comisiei juridice, de disciplină şi imunităţi au participat la dezbateri 13 deputaţi.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor raportul de respingere a propunerii legislative pentru modificarea şi completarea Legii nr.230 din 6 iulie 2007 privind înfiinţarea, organizarea şi funcţionarea asociaţiilor de proprietari, întrucât potrivit legislaţiei în vigoare, în prezent, repartizarea cheltuielilor rezultate din întreţinerea, repararea şi exploatarea condominiilor face obiectul Normelor metodologice de aplicare a Legii nr.230/2007 privind înfiinţarea, organizarea şi funcţionarea asociaţiilor de proprietari, aprobate prin Hotărârea Guvernului nr.1588/2007.

Reglementarea prin acte normative la nivel de lege a unor situaţii individuale nu este indicată.
În raport cu obiectul şi conţinutul reglementării, iniţiativa legislativă face parte din categoria legilor ordinare.

          VICEPREŞEDINTE,                          
               SECRETAR,

         FLORIN IORDACHE



   ANDRONACHE GABRIEL

Consilier parlamentar,

Rodica Penescu

